Mont Fuji

Ël Mont Fuji a l'é un volcan àut 3776 méter.
A l'é la sima pi àuta ëd Giapon e a l'ha na caraterìstica forma a còno.
As agiss d'un seuli-volcan, formà da l'ambaronesse ëd colà ëd lava.
Soa dariera erussion a armonta al 1707.

An sël Fuji a-i son des soste, dont la dariera a resta an sla sima.

 J'escursion 
Tuti j'agn, l'arnomà volcan e ij sò anviron, ëdcò lor marcà ant ël Patrimòni mondial coltural, a tiro apopré tranta milion ëd visitador.
Coj ch'a rivo a la quinta sosta, a 2000 méter d'autëssa a son tre milion.

Dël 1996 j'autorità a l'han pijà dij provediment për la protession dl'ambient dël mont Fuji.
Dël 1998 a l'é stàita creà l'Associassion Fujisan, con ël midem but.

 Ël mont Fuji ant la religion e l'art 
Ël Fuji a l'é na montagna venerà ant ël sintoism e ant ël bodism e a l'é 'n leu 'd pelerinage da vàire sécoj.

A compariss an chèiche poesìe dl'antologìa Manyoshu (La cujìa ëd desmila feuj) componùa dël 760 da Otomo no Yakamochi.

Soa forma a l'ha anspirà ij mèistr ëd le stampe tanme Hokusai, autor dle Trantesses viste dël mont Fuji, e Hiroshige, ch'a l'ha arpresentalo ant ij sò Sinquantetré leu dël Tokaido.

Ai 22 ëd giugn 2013 ël Mont Fuji a l'é stàit marcà al Patrimòni mondial coltural ëd l'UNESCO tanme «leu sacrà e sorgiss d'anspirassion artìstica».

 A pòrto sò nòm 
 Associassion Fujisan

Categorìa:Geografìa dël Giapon
Categorìa:Vulcan